OpenLLM-France/wikimedia huggingface dataset:
# Conjunt d'edificis Vall-roig

El Conjunt d'edificis Vall-roig és una obra del moviment modern de Cerdanyola del Vallès (Vallès Occidental) inclosa a l'Inventari del Patrimoni Arquitectònic de Catalunya.

## Descripció

Conjunt de 577 habitatges de 95m² format per quatre blocs que formen dos espais públics interiors i un carrer per a vianants intermedi d'ús comercial. L'estructura general consta d'una successió de murs perpendiculars a la façana que es superposen a la mateixa estructura. Això s'aconsegueix mitjançant murs longitudinals fets amb panells prefabricats de formigó (sistema "Modubelton" de construcció industrialitzada). Aquests panells poden ser dissenyats autònomament segons raons compositives i constructives. Les terrasses mantenen una estructura independent a la general per un sistema de juntes elàstiques.

## Referències

* ↑ «Conjunt d'edificis Vall-roig». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 2 abril 2019].
# Musaranya dels Apenins

La musaranya dels Apenins (Sorex samniticus) és una espècie de musaranya endèmica d'Itàlia que anteriorment havia estat considerada una subespècie de Sorex araneus.
Mesura uns 8 cm de llarg, dels quals poc més de la meitat corresponen a la cua, i pesa uns 7 grams.
Té pèl curt i espès, de color gris-marronós i aspecte brillant. El musell és allargat, cònic i de color carn, recobert de vibrisses nombroses, i les potes són curtes i escassament recobertes de pèl grisós.
És un animal solitari i territorial. Fa el niu en un forat a terra, entre les arrels, o en un tronc buit.
S'alimenta d'una gran varietat d'animals patits que cerca entre la fullaraca sobre el sòl o excavant superficialment el terreny amb l'ajuda del musell, però també pot menjar fruita, baies i aglans.

## Referències

* ↑ «Musaranya dels Apenins». Cercaterm. TERMCAT, Centre de Terminologia.
* ↑ Amori, G. 2008. Sorex samniticus. The IUCN Red List of Threatened Species. Version 2014.2. <www.iucnredlist.org>. Consultat el 29 d'agost de 2014.
* ↑ Spagnesi M., De Marinis A.M. (a cura de). Mammiferi d'Italia - Quad. Cons. Natura n.14 [Consulta: 29 agost 2014]. Arxivat 2011-07-09 a Wayback Machine.
# Prunella albanica

Prunella albanica és una espècie de planta herbàcia de la família de les lamiàcies endèmica d'Albània. Es fa en prats de la terra baixa i estatge montà inferior de clima mediterrani. Fou descrita l'any 1965 per Antal Pénzes.
És un hemicriptòfit perenne, rizomatós, de tiges hirsutes, no ramificades, erectes i secció quadrada. Les fulles són peciolades, ovades, de base subcordada lleugerament obtusa-crenada. El pecíol suaument hirsut (amb pilositat erecte) amb tricomes de 2–3 mm de llargada. El marge del limbe es densament ciliat mentre que l'anvers i el revers és lleugerament hirsut. Les fulles properes a la inflorescència són amplament orbiculades i d'àpex atenuat, també hirsutes i ciliades arreu. La inflorescència té forma d'espiga, la qual pot estar adherida a l'últim verticil de fulles o no. El calze d'11 mm de llargada per 4,5 mm d'amplada. Els llavis superiors del calze són extremadament bilabiats, amb les dents inferiors triangulars, d'àpex subulat amb un banda un poc ciliada. Espècie molt semblant a la prunel·la vulgar, encara que P. albanica es pot diferenciar per tenir un limbe foliar més crenat, bases subcordades, pecíols hirsuts i el calze més llarg.

## Referències

* ↑ «Prunella albanica». Europen Distributed Institut of Taxonomy. [Consulta: 11 abril 2020].
* ↑ «Prunella albanica Pénzes». The Plant List. [Consulta: 11 abril 2020].
* ↑ Pénzes, A. «Plantae novae ex Albania, Bulgaria et Hungaria» (en llatí). Annales historico-naturales Musei nationalis hungarici, 57, 12 1965, pàg. 169-177. ISSN: 0521-4726.
# Helicobàcter

Els helicobàcters (Helicobacter) són un gènere d'eubacteris gramnegatius de forma espiral característica i que s'ha trobat en les parets estomacals i el conducte gastrointestinal superior i també en el fetge de diversos mamífers i ocells. L'espècie més coneguda és Helicobacter pylori, patogen humà que és el responsable de la majoria de casos d'úlcera pèptica i gastritis crònica.
Les espècies d'helicobàcters poden desenvolupar-se en les condicions fortament àcides dels estómacs mamífers produint grans quantitats d'ureasa, que fa augmentar el pH localment de ~2 fins a uns valors més habitables (pH 6-7). Els bacteris d'aquest gènere són susceptibles als antibiòtics com la penicil·lina, són microaerofíliques (necessiten poques quantitats d'oxigen) i es mouen ràpidament gràcies als seus flagels.
Inicialment aquests bacteris es van incloure dins del gènere Campylobacter, però des de 1989 s'agrupen en el seu propi gènere.

## Referències

* ↑ Ryan K. J., Ray C. G. (editors): Sherris Medical Microbiology, McGraw Hill 2004, 4a ed. ISBN 0838585299.
* ↑ Dunn B. E., Cohen H., Blaser M. J.: «Helicobacter pylori». Clin Microbiol Rev. 10: 720–741 (1997).
* ↑ Goodwin CS; Armstrong JA; Chilvers T; Peters M; Collins MD; Sly L; McConnell W; Harper WES.: «Transfer of Campylobacter pylori and Campylobacter mustelae to Helicobacter gen. nov. as Helicobacter pylori comb. nov. and Helicobacter mustelae comb. nov., respectively.» Int. J. Syst. Bacteriol. 39: 397–405 (1989).
* ↑ Vandamme P; Falsen E; Rossaq R; Hoste B; Seagers P; Tytgat R; De Lay J.: «Revision of Campylobacter, Helicobacter, and Wolinella taxonomy: emendation of generic descriptions and proposal of Arcobacter gen. nov.» Int. J. Syst. Bacteriol. 41: 88–103 (1991).

## Enllaços externs

* Llista d'espècies de d'helicobàcters Arxivat 2005-09-20 a Wayback Machine.. (anglès)
# DPI

«DPI» té aquests significats:
* Dots per inch, a una mesura de densitat de punts de vídeo o d'impressió
* Dry powder inhaler, un dispositiu de subministrament de fàrmac
* Dual Polarisation Interferometry
# Adar

«Adar» té aquests significats:
* Adar (mes hebreu), mes del calendari hebreu
* Adar (Marroc), comuna rural de la província de Taroudant de la regió de Souss-Massa
* Poblat d'Adar
* Yasemin Adar
# Thomas Middleton

Thomas Middleton (Londres, 18 d'abril de 1580 - Newington Butts, juliol de 1627) fou un dramaturg anglès de teatre renaixentista.

## Biografia

Va néixer segurament a Londres (Anglaterra). Va rebre educació al Queen's College d'Oxford, on va estudiar dret, i fou admès al Gray's Inn el 1593. Publicà tres volums de versos el 1600, i començà a escriure teatre el 1602, segons recull el Diari de Henslowe: Blurt Master Constable (1602) fou impresa. Escriptor prolífic, va estar a la quadrilla dels Nois de San Pau i Els homes de l'Almirall. Algunes obres d'aleshores (entre el 1602 i el 1607) són Un món boig, My Masters, A Trick to Catch the Old One i Michaelmas Term. Va col·laborar amb Thomas Dekker en les comèdies de The Honest Whore (1604), La família de l'amor (1603-1607) i The Roaring Girl (1610). La seva obra mestra és A Chaste Maid in Cheapside (1611), que ofereix una panoràmica extensa d'un Londres ple de corrupció en totes les capes socials. Aquestes comèdies expressen els vicis burgesos del Londres de l'època en un to satíric. Des del 1613 va servir al Lord Mayor i fou cronista oficial des del 1620 fins a la seva mort. Va seguir escrivint per al teatre col·laborant amb Rowley: A Fair Quarrel, The World Tossed at Tennis i la seva gran tragicomèdia The Changeling (1622). Una de les seves últimes obres fou Women Bewore Women.
L'obra de Middleton es caracteritza per un profund cinisme sobre la naturalesa humana i una gran vis còmica, els vertaders herois són força estranys en el seu teatre: la majoria són egoistes, pagats de si mateixos i ambiciosos. Fou un convençut calvinista i plasma en el seu teatre aquesta visió del món.

## Obres
### Com a autor únic

* Blurt Master Constable (1602)
* The Phoenix (1603-1604)
* A Trick to Catch the Old One (1605)
* El purità (1606)
* Your Five Gallants (1607)
* The Second Maiden's Tragedy (1611)
* No Wit, No Help like a Woman's (1611)
* La bruixa (1613)
* Hengist, King of Kent (1619-1620)
* The Sun in Aries: A Pageant (1621)

### En col·laboració

* The Honest Whore, Part I (1604) amb Thomas Dekker
* The Roaring Girl (1610) amb Thomas Dekker
* La família de l'amor (1603-1607) amb Thomas Dekker
* A Fair Quarrel (1615-1617) amb William Rowley
* La vella llei (1618) amb William Rowley i Massinger
* The Changeling (1622) amb William Rowley
* Res per a una vida tranquil·la (1621) amb John Webster
* Timó d'Atenes amb William Shakespeare
# Musaranya dels Uluguru

La musaranya dels Uluguru (Crocidura telfordi) és una espècie de família de les musaranyes (Soricidae) endèmica de Tanzània.

## Referències

* ↑ The Taxonomicon (anglès)
* ↑ Kennerley, R. (2016). "Crocidura telfordi (errata version published in 2017)." 2016 Llista Vermella de la UICN. Unió Internacional per a la Conservació de la Natura, edició 2016. [Consulta: 4 abril 2023]
# Prunella cretensis

Prunella cretensis és una espècie d'herbàcia de la família de les lamiàcies endèmica de l'illa de Creta (Grècia). Fou descrita pel botànic francès Michel Gandoger l'any 1915.
És un petit hemicriptòfit rizomatós de tiges reptants, amb pèls adpressos i blancs però poc abundants o rars. Les tiges florals, un poc ascendents, de com a molt 10 cm d'alçada. Les fulles són estretes, lanceolades i pinnatipartides. La inflorescència en forma d'espiga globosa. La flor té una corol·la rosada o blanquinosa que amb prou feines duplica el calze en longitud, i és lleugerament més petita que la de la prunel·la vulgar. El llavi superior és blanquinós amb nervis rosats o directament rosat tot ell, mentre que el llavi inferior és blanc o verd pàl·lid, profundament partit. Els estils sobrepassen la corol·la (exerts). Floreix de maig a l'agost.
Espècie que viu en l'estatge montà de l'illa de Creta, creix en herbassars i garrigues xèriques, sobre sòls argilosos dels 600 a 1600 metres d'altitud.

## Referències

* ↑ «Plants of the World Online». Kew Royal Botanic Gardens. [Consulta: 11 abril 2020].
* ↑ «Flora of Greece». Hellenic Botanical Society (HBS). [Consulta: 11 abril 2020].
* ↑ «Prunella cretensis Gand.». The Plant List. [Consulta: 11 abril 2020].
* ↑ Gandoger, M. Michel «Plantes nouveilles pour lîlle de Crète» (en llatí). Bulletin de la Société botanique de France, 62, 1915, pàg. 151-157.
* ↑ Flowers of Crete. Royal Botanic Gardens, Kew, 2005. ISBN ISBN 1-84246-079-X.
* ↑ Ralf Jahn; Peter Schönfelder. Exkursionsflora für Kreta. Estutgart: E. Ulmer, 1995. ISBN 3-8001-3478-0.
# DO Buzet

La Denominació d'Origen Buzet és una AOC francesa creada el 1973 per protegir 1800 hectàrees de vinyes al voltant de la població de Buzet-sur-Baïse, al departament de l'Òlt i Garona a Aquitània.
Els raïms blancs permesos són el muscadelle, el sauvignon i el sémillon. Mentre que els negres són el cabernet franc, el cabernet sauvignon, el côt i el merlot.

## Referències

* ↑ Décret n° 2011-1261 du 7 octobre 2011 relatif à l'appellation d'origine contrôlée « Buzet » - JORF No. 0236 du 11 octobre 2011 page 17112 texte No. 38
* ↑ Cahiers des charges relatifs aux appellations d’origines contrôlées suivantes (en lien, décret d’homologation paru au JORF) « Crémant de Bordeaux », « Costières de Nîmes », « Côtes de Bergerac », « Buzet », « Coteaux du Loir »,« Coteaux d’Aix-en-Provence », « Montlouis-sur-Loire » et « Montravel » - BO n°41 du 14 octobre 2011 sur https://www.inao.gouv.fr
# Albanesos

Els albanesos (en albanès: Shqiptarët) són un grup ètnic que té en comú la cultura albanesa, l'albanès i els avantpassats albanesos. Són descendents dels Il·liris una tribu de la branca centum dels pobles indoeuropeus. La seva llengua deriva de l'Il·liri, tot i que hi ha gent que pensa que deriva del Traci.
La meitat de la nació albanesa viu a Albània, i l'altra meitat viu a Kosovo i a Macedònia del Nord.

## Origen

L'origen dels albanesos ha estat un problema durant molt de temps. Són gent que parlen albanès, una llengua indoeuropea. El seu vocabulari conté paraules gregues, llatines, eslaves i turques, la llengua per si, no té familiars propers vius, fent difícil la determinació d'aquesta llengua dins el tronc lingüístic paleobalcànic.

## Referències

* ↑ Birnbaum, Henrik; Puhvel, Jaan. Ancient Indo-European Dialects (en anglès). University of California Press, 1966, p.109.
Viccionari
# Constructor d'objecte

En programació informàtica, construir un objecte es dut a terme per una funció especialitzada anomenada Constructor que s'encarrega d'omplir típicament a l'inici de l'execució tots els camps necessaris perquè l'objecte sigui funcional. Si, per exemple, un objecte del nostre codi representés un ésser humà: al principi s'ompliria el nom amb un string buit, l'edat amb un zero i la nacionalitat amb qualsevol país vàlid agafat d'una variable de tipus enumeració o amb un string buit. Depenent del criteri del programador i dels requeriments del projecte es poden crear constructors mes o menys restrictius.
# Thomas Monarch

Thomas Monarch va ser un pilot de curses automobilístiques estatunidenc que va arribar a disputar curses de Fórmula 1.
Va néixer el 29 de maig del 1912 a Owensboro, Kentucky, USA i va morir també a Owensboro, Kentucky l'1 d'abril del 1964.

## A la F1

Thomas Monarch va debutar a la novena i penúltima cursa de la temporada 1963 (la catorzena temporada de la història) del campionat del món de la Fórmula 1, disputant el 27 d'octubre del 1963 el GP de Mèxic al circuit de Ciutat de Mèxic.
Va participar en una única prova puntuable pel campionat de la F1, no arribant a classificar-se per disputar-la i no assolí cap punt pel campionat del món de pilots.

## Resultats a la Fórmula 1

| Any | Equip | Xassís | Motor | 1 | 2 | 3 | 4 | 5 | 6 | 7 | 8 | 9 | 10 | Posició | Punts |
| 1963 | Thomas Monarch | Lotus | Climax | MON | BEL | HOL | FRA | GBR | ALE | ITA | USA | MEX NVS | SUD | - | 0 |

### Resum

| Curses: | Victòries: | Pòdiums: | Poles: | Voltes ràpides: | Punts: |
| 1 | 0 | 0 | 0 | 0 | 0 |
# Mystic Order of Veiled Prophets of the Enchanted Realm

Mystic Order of Veiled Prophets of the Enchanted Realm (en català: Orde Mística dels Profetes Velats del Regne Encantat) també coneguda com a M.O.V.P.E.R. o "Grotto", és un cos auxiliar dependent de la francmaçoneria. És una organització social per a mestres maçons, i com a tal, tots els mestres maçons poden unir-se a ella i són benvinguts. L'ordre encoratja un renovat interes per les lògies blaves, malgrat això no pretén ser part de la maçoneria simbòlica. Es pot reconèixer als seus membres perquè porten sobre els seus caps un fes negre amb una borla vermella. Un dels símbols de l'orde és el rostre d'un home d'aspecte àrab, amb barba i bigoti, que porta un turbant vermell sobre el seu cap. Grotto és una organització caritativa dedicada a promoure la fraternitat, l'amistat i la diversió entre els mestres maçons.

## Referències

* ↑ Alan Axelrod International Encyclopedia of Secret Societies and Fraternal Orders New York; Facts on File, inc 1997 p.110

## Enllaços externs

* Mystic Order of Veiled Prophets of the Enchanted Realm - Lloc web oficial
# Puig de Clavera

El Puig de Clavera és una muntanya de 1.982,3 metres d'altitud del límit dels termes comunals d'Aiguatèbia i Talau i Canavelles, a la comarca del Conflent, de la Catalunya del Nord.
És al nord-oest del terme, al límit amb Aiguatèbia i Talau. És el punt més alt del terme de Canavelles i de la Serra o Serrat de Clavera. És al nord-oest del poble de Llar.

## Referències

* ↑ El Puig de Clavera en els ortofotomapes de l'IGN
* ↑ Becat, 2015.
# Sallywalkerana

Sallywalkerana és un gènere d'amfibi de la família Ranixalidae. Es troba a l'Índia.

## Taxonomia

* Sallywalkerana diplosticta S.D. Biju, Sushil Dutta, Robert Inger & M.S. Ravichandran, 2004
* Sallywalkerana leptodactyla S.D. Biju & Sushil Dutta, 2004
* Sallywalkerana phrynoderma S.D. Biju, S.P. Vijayakumar & Sushil Dutta, 2004

## Referències

* ↑ «Ranixalidae». Amphibiaweb. [Consulta: 25 febrer 2017].
# Hipòloc (metge)

* Per a altres significats, vegeu «Hipòloc de Cos».
Hipòloc (Hippolochus, Ἱππόλοχος) fou el mític segon descendent d'Asclepi, fill de Podaliri i Sirne i pare de Sòstrat I, que se suposa va viure vers el segle XII aC.

## Referències

* ↑ Smith, William (ed.). Dictionary of greek and roman biography and mithology. Londres: Taylor and Walton, 1846, p. 489.
# DPD

DPD té els següents significats:
* Consell Representatiu Regional (del seu nom en indonesi Dewan Perwakilan Daerah), cambra alta del poder legislatiu d'Indonèsia
* Partit Demòcrata d'Alemanya (del seu nom en alemany Demokratische Partei Deutschlands), partit polític històric d'Alemanya
* Divisió de Malalties Parasitàries (del seu nom en anglès Division of Parasitic Diseases), organisme per al control de les malalties parasitàries dels Centres per al Control i Prevenció de Malalties dels Estats Units
* DPDgroup (de l'acrònim en anglès Dynamic Parcel Distribution), empresa internacional de lliurament de paquets amb seu a França
* Diccionario panhispánico de dudas, diccionari elaborat per la Reial Acadèmia Espanyola i la Associació d'Acadèmies de la Llengua Espanyola
* Directiva de Protecció de Dades, directiva referent al tractament de dades personals de la Unió Europea
* Delegat de protecció de dades, figura creada pel Reglament General de Protecció de Dades de la Unió Europea
* DPD Zombieland (de l'acrònim en anglès Die Pig Die), videojoc desenvolupat per Eloquence Entertainment
* Dinàmica de les partícules dissipatives, model utilitzat en dinàmica molecular per a l'estudi de polímers
* Dead Peer Detection, mecanisme que comprova contínuament la seguretat d'una connexió en una xarxa
* Trastorn de la personalitat dependent (del seu nom en anglès Dependent Personality Disorder), trastorn de la personalitat caracteritzat per la dependència psicològica d'altres persones
* Trastorn depressiu de la personalitat (del seu nom en anglès Depressive Personality Disorder), trastorn de la personalitat amb trets depressius
* Trastorn de la despersonalització (del seu nom en anglès DePersonalization Disorder), trastorn mental caracteritzat per sentiments de despersonalització
* Dihidropirimidina deshidrogenasa (NADP+), enzim que catalitza una reacció de l'uracil
* Dietil-p-fenilendiamina (del seu nom en anglès Diethyl-p-PhenyleneDiamine), amina aromàtica usada en colorimetria
# Agal·lis

Agal·lis (grec antic: Ἀγαλλίς) va ser una gramàtica de l'illa de Corcira que va escriure sobre Homer. La Suda diu que Agal·lis atribueix a Nausica la invenció dels balls que utilitzen la pilota. Va destacar en gramàtica i retòrica i de les dues disciplines en donava lliçons a la ciutat de Corcira. Sembla que va escriure alguns tractats. Estaci esmenta un escriptor sota el nom d'Agàl·lies (llatí: Agallias) que era de Corcira i que va escriure sobre Homer, i que devia ser la mateixa persona o el seu pare.

## Referències

* ↑ Wolf, J. Ch.. Prosistas griegas: testimonios y fragmentos. Oviedo: KRK Ediciones, 2011, p. 252-253. ISBN 9788483673386.
# Tiosulfat de calci

El tiosulfat de calci és un compost inorgànic, del grup de les sals, que està constituït per anions tiosulfat ${\ce {S2O3^{2-}}}$ i cations calci (2+) ${\ce {Ca^2+}}$, la qual fórmula química és ${\ce {CaS2O3}}$.

## Propietats

El tiosulfat de magnesi forma l'hexahidrat ${\ce {CaS2O3*6H2O}}$ de densitat 1,87 g/cm³. Si s'escalfa fins a 45 °C forma el dihidrat ${\ce {MgS2O3*2H2O}}$ i a 85 °C forma el compost anhidre. Si s'escalfa a 112 °C es descompon en sulfat de calci ${\ce {CaSO4}}$, sofre ${\ce {S}}$ i diòxid de sofre ${\ce {SO2}}$. La reacció és:
${\ce {CaS2O3 ->[\Delta] 2CaSO4 + S + SO2}}$
És soluble en aigua, a 20 °C la solubilitat és de 50,2 g en 100 g d'aigua.

## Preparació

El tiosulfat de calci es pot preparar per reacció del clorur de calci ${\ce {CaCl2}}$ i tiosulfat de sodi ${\ce {Na2S2O3}}$ segons la reacció:
${\ce {CaCl2 + Na2S2O3 -> CaS2O3 + 2NaCl}}$

## Aplicacions

S'ha emprat per eliminar l'ozó i el clor de les aigües de les xarxes de distribució a les poblacions que han sigut tractades per potabilitzar-les, també com a component de mescles de formigó i ciment, en processos fotogràfics, en recobriments, en estabilitzants, com a reactiu per a metalls preciosos i semipreciosos, i com adob en agricultura. És reductor, per la qual cosa s'empra als laboratoris d'anàlisi química com a valorant en volumetries per a la determinació d'oxidant com són els hipoclorits en lleixius o l'oxigen dissolt en aigües. Per la mateixa raó s'empra per aturar el procés de blanqueig del clor en la indústria paperera.

## Referències

* 1 2 3 4 Ropp, R. C.,. Encyclopedia of the alkaline earth compounds. Oxford: Elsevier, 2013. ISBN 9780444595539.
# New Rockford

New Rockford és una població dels Estats Units a l'estat de Dakota del Nord. Segons el cens del 2000 tenia 1.463 habitants.

## Demografia

Segons el cens del 2000, New Rockford tenia 1.463 habitants, 651 habitatges, i 378 famílies. La densitat de població era de 374,1 hab./km².
Dels 651 habitatges en un 24,7% hi vivien nens de menys de 18 anys, en un 49,8% hi vivien parelles casades, en un 6,1% dones solteres, i en un 41,8% no eren unitats familiars. En el 39,3% dels habitatges hi vivien persones soles el 24,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,13 i el nombre mitjà de persones que vivien en cada família era de 2,84.
Per edats la població es repartia de la següent manera: un 20,8% tenia menys de 18 anys, un 6,4% entre 18 i 24, un 21,3% entre 25 i 44, un 21,9% de 45 a 60 i un 29,7% 65 anys o més.
L'edat mediana era de 46 anys. Per cada 100 dones de 18 o més anys hi havia 80 homes.
La renda mediana per habitatge era de 28.042 $ i la renda mediana per família de 43.438 $. Els homes tenien una renda mediana de 26.080 $ mentre que les dones 19.219 $. La renda per capita de la població era de 16.444 $. Entorn del 6,2% de les famílies i el 9% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- New Rockford». American Fact Finder. Oficina del Cens dels Estats Units, 12-01-2010. Arxivat de l'original el 2020-02-10. [Consulta: 9 agost 2010].
* ↑ «Geographic Comparison Table- New Rockford». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 9 agost 2010].
# Província de Dundgovi

Dundgovi (en mongol:Дундговь, Gobi mitjà) és la vciutat de Mandalgovi. Ocupa una superfície de 74.690 km² i la seva població, l'any 2008, era de 48.000 habitants

## Clima

La província de Dundgobi està situada al sud de Mongòlia, en gran part és una estepa semiàrida amb turons baixos. La temperatura a l'estiu pot arribar als 32 °C però a l'hiver arriben a -22 °C, la pluviometria és baixa i també ho és la humitat relativa de l'aire.
A la primavera hi pot haver tempestes de sorra i a l'hivern el zud.

## Economia

Hi ha molta activitat ramadera i productes preuats com la llana caixmir. Es produeix la beguda alcohòlica kumis feta amb llet fermentada d'euga.